Segona edició de Fira Mercat Gandia
14 gener 2020

## Segona edició de Fira Mercat Gandia14 gener 2020Última actualització: 14 juliol 2025

![](../gestion/img/_AO_4488-copia.jpg)  
  

El **regidor delegat de Polítiques Econòmiques i Comerç, Ferran Martínez Mendoza**, presenta hui a partir de les 20.30 h, a Foment AIC, la nova programació i imatge de la segona edició de Fira Mercat Gandia. Així, des del 31 de gener fins al 22 de març, el Mercat Municipal del Prado acollirà 8 fires temàtiques.  

Amb 4 objectius: _“__La innovació, la qualitat, al sostenibilitat i la varietat temàtica són les premisses amb les quals es busca_ _reforçar el paper de capitalitat comercial de Gandia, impulsant el comerç local i comarcal, crear un espai de comerç i oci diferents dels convencionals i que siga participatiu a totes i a tots. I, a més a més, volem donar suport a l’associacionisme local i comarcal, molt important per al desenvolupament de Fira Mercat. Però ha d’anar a més, perquè sense ell no tindrà sentit Fira Mercat”_.  

Martínez ha reconegut que en tractar-se d’una experiència nova i complexa (1 fira cada setmana), s’hi han detectat errades, per això s’han introduït canvis en aquesta segona edició. D’una banda, els dies i els horaris: S’inaugurarà els divendres al matí (no dijous a la vesprada) i l’horari serà d’11 h (no 10 h) a 14 h i de 17 a 21 h. S’introdueix també l’apertura dels diumenges al matí.

D’altra banda, es mantenen les activitats paral·leles (lúdiques, divulgatives, demostratives), que es multiplicaran i s’intentaran realitzar a totes les fires.

També canvia la senyalització exterior del mercat i elements decoratius. _“Però, sobretot, el disseny publicitari; Si abans vam fer campanyes dirigides al sector i al públic objectiu, ara el client serà el centre de tot. Volem incrementar el plaer de visitar Fira Mercat Gandia”_. La campanya publicitària es desvetllarà aquesta vesprada.  

Una altra de les novetats és que les inscripcions a les 8 fires s’obriran al mateix temps, des de demà dimecres, a fira mercat.gandia.org.

**Les 8 fires**

**1.- Vins** (I Fira del vi),  del 31 de gener al 2 de febrer: Denominació d’Origen València, la participació dels 4 cellers i distribuïdors locals, cates, tast de vins valencians, xarrades...

**2.- Mascotes** (Fira de les Mascotes), del 7 al 9 de febrer: educació canina, serveis veterinaris, estètica, protectores, exhibicions, xarrades...

**3.- Moda** (Outlet de Moda), del 14 al 16 de febrer: descomptes, liquidació d’estoc, primeres marques, passarel·la de moda...

**4.- Complements** (Outlet de calçat i complements), del 21 al 23 de febrer: calçat, borses de mà, complements, descomptes, liquidació d’estoc, primeres marques...

**5.- Cervesa** (Fira de la cervesa artesanal i de tapes), del 28 de febrer a l’1 de març: tast de cerveses artesanals, Destapa’t amb tapes locals, xarrades, demostració d’elaboració de cervesa artesanal...

**6.- Estètica Tattoo** (Fira del tatuatge i l’estètica), del 6 al 8 de març: tatuatges, pírcings, micro-pigmentació, manicura, maquillatge, estètica...

**7.- Reforma** (Fira de la reforma i la rehabilitació d’habitatges), del 13 al 15 de març. Amb tot un ventall de productes necessaris per a la reforma i la rehabilitació, també per a professionals: il·luminació, pintura, ceràmica i banys, seguretat, tancaments, parquet, domòtica, eficiència energètica, cuines, interiorisme i arquitectura...

**8.- Faller** (Outlet faller), del 20 al 22 de març: indumentària, teles, pintes, manteletes, descomptes, liquidació d’estoc...  

El departament de Polítiques Econòmiques i Comerç treballa ja en edicions posteriors amb moltes novetats...  

**Valoració Fira Mercat Gandia I**

L’edil també farà aquesta vesprada un balanç de la primera edició de Fira Mercat Gandia. Amb unes dades que superen les millors expectatives: 50.102 visitants i la presència de 170 comerços. Públic i visitants han atorgat un excel·lent a l’organització, amb un 9 sobre 10.

        _“Les dades són magnífiques, no podíem demanar més. Es tracta d’una experiència necessària i satisfactòria, que ha obert un camí positiu en la mesura que hem sigut capaços d’avançar en els objectius marcats i que en la segona edició reforçarem”._   

        Pel que fa a la procedència dels visitants, el 69’73% era de Gandia, front a un 19’36% de la resta de la Safor i un 10’91 % de fora de la comarca. De cara a noves edicions s’aspira a que continue augmentant la presència de públic d’altres comarques veïnes.  

[Twittear](https://twitter.com/share)